„Majoritatea parlamentară să susțină Guvernul, nu să-l blocheze” zice L. Dragnea după ce Comisia de buget-finanțe a Parlamentului a respins sau a limitat plata defalcată a TVA, supraacciza la carburanți și majorarea contribuțiilor sociale pentru contractele part-time, trei dintre ultimele hârtii de înălțat zmeul ale guvernului Tudose.

Parlamentul, cu Comisiile sale, era sfânt pentru L. Dragnea, acum însă, când îl calcă pe bombeu, vătaful PSD mârâie la aleși.



Ceea ce nu-l împiedică, iritat de luările de poziție ale președintelui Iohannis în sprijinul Justiției, să peroreze pe loc, fără să clipească: „Atrag atenția tuturor să se mai abțină de la presat Parlamentul, de la a amenința Parlamentul, de a încerca să blocheze Parlamentul...”.

În noiembrie 2015, L. Dragnea declara: „O să insist să scoatem imunitatea parlamentară din Constituție... Mie, personal, nu-mi e bine, îmi face rău fizic, să decid eu, care nu sunt judecător – un judecător este pregătit mental, juridic și profesional să împartă dreptatea, un parlamentar NU – să decid destinul unui om”.

Ce zice acum, scurt și răspicat, parlamentarul NU în cazul Rovana Plumb-Belina: „Eu voi vota împotriva ridicării imunității”.

L. Dragnea încearcă să-l concureze pe T. Băsescu la politica de tip alba-neagra, laie-bălaie, și la bal, și la spital. Politica prostirii în față.

Ca să nu mai vorbim de logica poruncii sale... Presupunând că Parlamentul chiar ar vrea să susțină guvernul PSD-ALDE, întrebarea este: când s-o facă? La adoptarea OUG 13, sau la abrogarea ei? La numirea premierului Grindeanu, sau la alungarea lui câteva luni mai târziu? Când guvernul vestea mărirea mintenaș a salariilor și pensiilor, sau când o amâna? La introducerea impozitului pe cifra de afaceri, sau la facerea lui uitată? La fluturarea taxei de solidaritate, sau la înmormântarea ei?

Parlamentul a fost de partea guvernului când acesta a suprimat timbrul de mediu, lăsând să intre în circulație sute de mii de mașini la mâna a doua. Acum, ce-ar trebui să facă, să susțină cu entuziasm și anunțata reintroducere a timbrului de mediu, căci guvernul HăisCea vrea bani de peste tot?

Cum să sprijini o guvernare al cărei imn ar putea fi: „M-am născut între Carpați, bagă-le, scoate-le, trage-le-mpingele, dintr-o mamă și trei tați, bagă-le, scoate-le, trage-le-mpingele...”?

Există însă ceva ce Parlamentul poate susține fără rezerve, căci guvernul n-are cum să dea la-ntors: după raiul pe pământ promis astă-iarnă de L. Dragnea, de la 1 octombrie prețurile la gaze, curent și benzină, stimați Republicani, cresc!...